Дні беларускай культуры, як звычайна ўвосень, праходзілі па ўсёй Латвіі. Беларуская грамада Ліепаі “Мара” таксама 10 лістапада зладзіла святочны канцэрт. Гаварылі на ім пра жыццё і творчасць беларускіх паэтаў, гучалі іх вершы, песні па-беларуску. Выступілі ліепайскі ансамбль беларускай песні “Паўлінка”, ансамбль беларускай песні з Клайпеды “Купалінка”. Вершы Янкі Купалы і Якуба Коласа чыталі навучэнцы 7-й Ліепайскай сярэдняй школы — ім дапамагла падрыхтавацца настаўніца рускай мовы і літаратуры Таццяна Маскалевіч. А латышскія народныя танцы гледачам паказалі самадзейныя артысты гурта “Одзиня”, якім кіруе педагог Інта Аболіня.